Die oomblik toe sy seiljag omgeslaan het, het ’n Noorse alleenvaarder gedink dit is hoe dit moet voel om in ’n wasmasjien te wees.
Die 58-jarige Are Wiig, ’n deelnemer aan die Golden Globewêreldvaart, het ook gewonder hoe hierdie penarie gaan eindig.
Soos vroeër berig is sy seiljag meer as ’n week gelede reeds twee keer platgeslaan. Ná die eerste keer het hy die geringe skade herstel, maar verlede Maandag het die jag sowat 400 seemyl suidwes van Kaapstad ’n volle 360° gerol en die mas het morsaf gebreek.
Die organiseerders het daarna per satellietfoon met hom geskakel, maar hy het hulp van sy teenstanders van die hand gewys en gesê hy sal Kaapstad op eie stoom bereik.
Dit het gevoel asof die seiljag binne ’n wasmasjien is. “Ek was ’n bietjie bang, maar ook nuuskierig oor wat volgende gaan gebeur.”